CELEX: 62012TN0424
Language: el
Date: 2012-09-26 00:00:00
Title: Υπόθεση T-424/12: Προσφυγή της 26ης Σεπτεμβρίου 2012 — Gaumina UAB κατά Ευρωπαϊκού Ινστιτούτου για την Ισότητα των Φύλων

1.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 373/9
            
         Προσφυγή της 26ης Σεπτεμβρίου 2012 — Gaumina UAB κατά Ευρωπαϊκού Ινστιτούτου για την Ισότητα των Φύλων
   (Υπόθεση T-424/12)
   2012/C 373/15
   Γλώσσα του δικογράφου της προσφυγής: η λιθουανική
   
      Διάδικοι
   
   
      Προσφεύγουσα: Gaumina UAB (Βίλνιους, Λιθουανία) (εκπρόσωπος: Saulius Aviža, δικηγόρος)
   
      Καθού: Ευρωπαϊκό Ινστιτούτο για την Ισότητα των Φύλων
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση του Ευρωπαϊκού Ινστιτούτου για την Ισότητα των Φύλων, της 26ης Ιουλίου 2012, με την οποία απορρίφθηκε η προσφορά που υπέβαλε η Gaumina UAB στο πλαίσιο της προσκλήσεως για την υποβολή προσφορών EIGE/2012/ADM/13,
            
         
               —
            
            
               να υποχρεώσει το Ευρωπαϊκό Ινστιτούτο για την Ισότητα των Φύλων να συνεχίσει τη διαδικασία αναθέσεως και να αξιολογήσει την προσφορά της Gaumina UAB στη διαδικασία υποβολής προσφορών EIGE/2012/ADM/13.
            
         
      Ισχυρισμοί και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
   
               1)
            
            
               Ο πρώτος λόγος ακυρώσεως αφορά παραβίαση της αρχής της διαφάνειας και το αβάσιμο της αποφάσεως
               
                           —
                        
                        
                           Η προσφεύγουσα υποστηρίζει ότι, κατά τη διεξαγωγή του διαγωνισμού EIGE/2012/ADM/13 που αφορούσε υπηρεσίες για δραστηριότητες επικοινωνίας, βάσει του κανονισμού 1605/2002 (1), του κανονισμού 2342/2002 (2), του κανονισμού 1922/2006 (3) και των όρων της πρόσκλησης υποβολής προσφορών, το Ευρωπαϊκό Ινστιτούτο για την Ισότητα των Φύλων δεν τήρησε την υποχρέωση που υπέχει να ενημερώσει τον διαγωνιζόμενο για τους λόγους που απορρίφθηκε η προσφορά του (άρθρο 100, παράγραφος 2, του κανονισμού 1605/2002) και παραβίασε την αρχή της διαφάνειας (άρθρο 89, παράγραφος 1, του κανονισμού 1605/2002), καθώς και, στηριζόμενο σε υποκειμενικά και αφηρημένα κριτήρια για την αξιολόγηση των τεχνικών προσφορών, απέρριψε την προσφορά της προσφεύγουσας χωρίς να παραθέσει τους λόγους της αποφάσεως αυτής ή την αναλυτική βαθμολογία που έλαβε η προσφορά της, ακόμη και μετά την υποβολή συμπληρωματικού αιτήματος περί παροχής πληροφοριών.
                        
                     
         
               2)
            
            
               Ο δεύτερος λόγος ακυρώσεως αφορά εσφαλμένη αξιολόγηση της προσφοράς της προσφεύγουσας και το αβάσιμο της αποφάσεως περί απορρίψεως της προσφοράς
               
                           —
                        
                        
                           Κατά την προσφεύγουσα, το Ευρωπαϊκό Ινστιτούτο για την Ισότητα των Φύλων αξιολόγησε εσφαλμένα την τεχνική προσφορά της και, απορρίπτοντας την προσφορά της διότι το τεχνικό μέρος της δεν έλαβε επαρκή βαθμολογία, παρόλο που η προσφορά της πληρούσε τους όρους του διαγωνισμού και τους στόχους και τους σκοπούς της σύμβασης, παραβίασε τις αρχές της ίσης μεταχείρισης και της μη εισαγωγής διακρίσεων (άρθρο 89, παράγραφος 1, του κανονισμού 1605/2002). Το ότι η προσφορά της αξιολογήθηκε εσφαλμένα ενισχύεται επίσης από το γεγονός ότι το καθού δεν παρέθεσε κανένα λόγο και καμία εξήγηση για τη βαθμολογία των κριτηρίων αξιολόγησης των τεχνικών προσφορών και επίσης δεν παρείχε πληροφορίες για τη βαθμολογία που έλαβε η τεχνική προσφορά συνολικά.
                        
                     
         
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ 2002 L 248, σ. 1).
   
      (2)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ 2002 L 357, σ. 1).
   
      (3)  Κανονισμός (ΕΚ) 1922/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, περί ιδρύσεως Ευρωπαϊκού Ινστιτούτου για την Ισότητα των Φύλων (ΕΕ 2006 L 403, σ. 9).